
ҮНДЭСНИЙ БАЯЛГИЙН САНГИЙН 2026 ОНЫ 
ТӨСВИЙН ТУХАЙ ХУУЛЬД ӨӨРЧЛӨЛТ ОРУУЛАХ 
ТУХАЙ ХУУЛИЙН ТӨСЛИЙН ТОВЧ ТАНИЛЦУУЛГА


Монгол Улсын Засгийн газрын дэвшүүлсэн “Чөлөөлье” үндэсний санаачилга, эрх чөлөөний дөрвөн зам, дөрвөн чөлөөлөлтийн хүрээнд авч хэрэгжүүлж буй төрийн өмчит компанийн засаглалын шинэчлэл, “Чингис хаан баялгийн сан нэгдэл” ХХК-ийг төрийн эзэмшлийн томоохон хөрөнгийн удирдлагыг хэрэгжүүлэгч аж ахуйн нэгж болгон өөрчлөн зохион байгуулах зэрэг цогц арга хэмжээг авч хэрэгжүүлснээр Үндэсний баялгийн сангийн ногдол ашгийн орлогыг нэмэгдүүлэх ач холбогдолтой байна. 

Энэхүү зохицуулалтын хүрээнд Бүгд Найрамдах Хятад Ард Улсын нүүрсний эрэлт тогтвортой хадгалагдаж, хилийн боомтуудын нэвтрүүлэх хүчин чадал болон тээвэр, логистикийн үйл ажиллагаа сайжирч байгаатай холбоотойгоор нүүрсний экспорт өсөх төлөвтэй байна. Түүнчлэн, Оюу толгойн гүний уурхайн зэсийн баяжмал дахь цэвэр зэс, алтны агуулга үргэлжлэн нэмэгдсэнээр зэсийн баяжмалын экспорт мөн өсөж уул уурхайн гаралтай бүтээгдэхүүний экспортын хэмжээ 2026 онд 17.6 тэрбум ам.долларт хүрэхээр байгаатай холбогдуулан ашигт малтмалын нөөц ашигласны төлбөрийн орлогын төсөөллийг гадаад зах зээл дэх үнэ ханшийн өөрчлөлттэй уялдуулан нэмэгдүүлж тооцох шаардлагыг бий болгож байна.

Иймд, Үндэсний баялгийн сангийн 2026 оны төсвийн тухай хуульд өөрчлөлт оруулах тухай хуулийн төслийг боловсруулж, уг хуулийн төсөлд Ирээдүйн өв сангийн орлогыг гадаад зах зээлийн нөхцөлтэй уялдуулж нэмэгдүүлэхээр тусгасан болно. 

